P. Hrušovský, podpredseda NR SR: (2002-01-29):
návrh na voľbu poslancov Národnej rady Slovenskej republiky za členov výborov Národnej rady Slovenskej republiky . Návrh bol vypracovaný na základe návrhov príslušných poslaneckých klubov, ktorý máte predložený ako tlač 1351. Navrhuje, aby sa poslanec Roman Šipoš stal a bol zvolený za člena výboru pre sociálne veci a bývanie, aby poslanec Karlín bol zvolený za člena výboru pre zdravotníctvo, aby poslanec Bartolomej Bak bol zvolený za člena výboru pre životné prostredie a ochranu prírody, poslanec Vladimír Pavelka, aby bol zvolený za člena výboru pre ľudské práva a národnosti a aby poslankyňa Marcela Pčolinská bola zvolená za členku výboru pre ľudské práva a národnosti a za členku výboru pre európsku integráciu. Ďalej v súvislosti s vytvorením nového poslaneckého klubu sa navrhuje, aby poslanec Ján Sitek bol zvolený za člena osobitného kontrolného výboru na kontrolu činnosti Slovenskej informačnej služby. Páni poslanci, otváram rozpravu o tomto bode programu. Konštatujem, že do rozpravy sa z prítomných pánov poslancov neprihlásil nikto, preto vyhlasujem rozpravu o tomto bode programu za skončenú. Pristúpime k hlasovaniu. Podľa § 39 ods. 8 zákona o rokovacom poriadku pri voľbe alebo odvolávaní sa hlasuje tajne. Ak ide o voľbu alebo odvolanie, Národná rada sa môže bez rozpravy uzniesť, že bude o tejto veci hlasovať verejne, ak osobitný predpis neustanovuje inak. V tomto prípade nie je ustanovené v žiadnom osobitnom predpise tajné hlasovanie. Preto podávam návrh, aby sme o voľbe poslancov do výborov Národnej rady hlasovali verejne. Prosím, prezentujme sa a o tomto návrhu hlasujme. (Hlasovanie.) Prítomných je 81 poslancov, za návrh 81. Konštatujem, že sme návrh schválili a o návrhoch na zaradenie jednotlivých poslancov do výborov budeme hlasovať verejne. Prosím, prezentujme sa a hlasujme o voľbe poslancov do výborov Národnej rady Slovenskej republiky tak, ako sú uvedení v tlači 1351. Prosím, prezentujme sa a hlasujme. (Hlasovanie.) Prítomných je 84 poslancov, za návrh 84. Konštatujem, že Národná rada Slovenskej republiky návrh na voľbu poslancov za členov výborov schválila. V rokovaní budeme pokračovať návrhom volebného poriadku na voľbu a odvolávanie verejného ochrancu práv . Návrh ste dostali ako tlač 1339. Prosím teraz poverenú členku Výboru Národnej rady Slovenskej republiky pre ľudské práva a národnosti Katarínu Čižmárikovú, aby návrh volebného poriadku uviedla. Pani poslankyňa, máte slovo. K. Čižmáriková, poslankyňa: Ďakujem. Vážený pán predsedajúci, vážené panie poslankyne, vážení páni poslanci, dovoľte mi, aby som v súlade s ustanovením § 26 ods. 1 zákona č. 350/1996 Z. z. o rokovacom poriadku Národnej rady Slovenskej republiky a na základe poverenia Výboru Národnej rady Slovenskej republiky pre ľudské práva a národnosti zo dňa 17. januára 2002 vystúpila v mene navrhovateľa k návrhu na schválenie volebného poriadku na voľbu a odvolávanie verejného ochrancu práv. Tento návrh, ktorý máte k dispozícii ako tlač 1339, umožňuje realizovať voľbu verejného ochrancu práv v súlade s čl. 151a Ústavy Slovenskej republiky. Ako to vyplýva z citovaného ustanovenia ústavy a zo zákona č. 564/2001 Z. z., verejného ochrancu práv volí Národná rada na návrh 15 poslancov Národnej rady. Postup pri ustanovovaní verejného ochrancu práv upravuje zákon, no niektoré podrobnosti voľby treba upraviť vo volebnom poriadku, ktorý schvaľuje Národná rada podľa § 126 ods. 4 zákona o rokovacom poriadku. V tomto zmysle predkladá Výbor Národnej rady Slovenskej republiky pre ľudské práva a národnosti návrh volebného poriadku, v ktorom venoval osobitnú pozornosť rokovaniu o návrhoch vo výbore i v Národnej rade, ako aj technickej stránke volebného aktu vrátane opakovanej a novej voľby. Ako v prípade iných volebných poriadkov, aj v tomto návrhu sa upravujú aj povinnosti Kancelárie Národnej rady a overovateľov Národnej rady. Vážené kolegyne, kolegovia, prosím o posúdenie predloženého návrhu s tým, že ako poverená zástupkyňa navrhovateľa vítam každý konštruktívny a zlepšujúci návrh k nemu. Keďže výbor pre ľudské práva a národnosti ma poveril aj plnením úlohy spravodajkyne k predloženému návrhu volebného poriadku, dovoľte mi stručne informovať vás o tom, že výbor predmetný návrh schválil jednomyseľne uznesením č. 312 zo dňa 17. januára 2002. Vážený pán predsedajúci, prosím, aby ste otvorili rozpravu.